**РЕПУБЛИКА СРБИЈА**

**МИНИСТАРСТВО СПОРТА**

**Београд, Булевар Михајла Пупина 2**

**позив**

**ОТУЂЕЊЕ МОТОРНОГ ВОЗИЛА ИЗ ЈАВНЕ СВОЈИНЕ**

**РЕПУБЛИКЕ СРБИЈЕ**

путем прикупљања писмених понуда

(број 2/2025)

 Министарство спорта на основу чланова 26, 27, 33. и 52. Закона о јавној својини („Службени гласник РС”, бр. 72/11, 88/13, 105/14, 104/16 – др. закон, 108/16, 113/17, 95/18, 153/20 и 94/24), а у вези са Уредбом о условима прибављања и отуђења непокретности непосредном погодбом, давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Службени гласник РС”, бр. 16/18 и 79/23), Закључка Владе 05 Број 46-10211/2024 од 24. октобра 2024. године и Закључка Владе 05 Број 46-1988/2025 од 12. марта 2025. године, отуђује 2 моторна возила из јавне својине Републике Србије, чији је корисник Министарство спорта.

Предмет отуђења су моторна возила наведена у Обрасцима (Образац 1 и Образац 2) структуре понуђене цене, који садржи податке о возилу.

**Понуда мора обавезно да садржи понуђену цену за ставку из Табеле Обрасца структуре цене, у супротном ће бити одбијена као неприхватљива. Обрасци структуре понуђене цене је саставни део овог огласа.**

**Обрасци структуре понуђене цене могу се преузети на интернет страници Министарства спорта,** <https://www.mos.gov.rs/>**, одељку „ОГЛАСНА ТАБЛА“.**

Понуђач не може да понуди нижу цену за моторно возило од наведене почетне цене за предметно возило.

**Уколико понуђач понуди цену нижу од почетне купопродајне цене** **за моторно возило,** понуда понуђача биће одбијена као неприхватљива.

Поступак отуђења спровешће се путем прикупљања затворених писмених понуда, а избор најповољније понуде извршиће се применом критеријума **највише понуђене цене.**

**Понуду могу да поднесу сва правна и физичка лица.**

У случају да два или више понуђача понуде исту цену за моторно возило, поступак ће се наставити путем јавног надметања. Надметање ће се спровести са понуђачима који доставе одговарајуће понуде. Надметање ће се вршити путем затворених коверата у којима ће понуђачи писмено понудити побољшану цену. Наручилац ће за потребе надметања обезбедити коверте ради уписивања цена. Надметање ће се спровести у једном додатном кругу.

Моторно возило се отуђује у виђеном стању, без права на накнадне рекламације.

Заинтересована лица могу извршити разгледање моторног возила, са државним службеником Бранком Блажевићем, сваког радног дана у периоду од 07.30 до 15.30 часова, уз претходну најаву, путем телефона на: 011/311-75-81 или на адресу електронске поште branko.blazevic@mos.gov.rs.

**Рок за подношење понуда је 30. мај 2025. године до 12.00 часова.**

Писмена понуда подноси се у затвореној коверти и треба да садржи:

* попуњен и потписан Образац понуде са обрасцем структуре цене;
* копију Уплатнице за уплаћени депозит у висини од 10% од вредности понуде (Министарство спорта средство финансијског обезбеђења неће вратити понуђачу у случају да понуђач по истеку рока за подношење понуде измени, допуни, oпозове своју понуду, одустане од своје понуде у року важења понуде, неосновано одбије да закључи уговор).
* за правна лица назив и седиште правног лица, број текућег рачуна, број телефона, име и презиме особе која заступа лице које подноси понуду, копију извода о регистрацији привредног субјекта издатe од Агенције за привредне регистре (прaвна лица морају бити активна);
* за физичка лица име, презиме и адресу, копију личне карте, број рачуна у банци (за случај повраћаја депозита) и број мобилног телефона.

Понудa се подноси на адресу: Министарство спорта, Београд, Булевар Михајла Пупина 2, на писарници Управе за заједничке послове републичких органа. Коверат са понудом на предњој страни мора имати писани текст "ПОНУДА ЗА ОТУЂЕЊЕ МОТОРНОГ ВОЗИЛА - НЕ ОТВАРАЈ", а на полеђини назив понуђача, број телефона и адреса.

**Отварање понуда обавиће се јавно, дана 2. јуна 2025. године у 10.00 часова, у Министарству спорта, Београд, Булевар Михајла Пупина 2 (Палата Србија, источно крило), канцеларија број 17.**

Поступак отуђења моторног возила из јавне својине Републике Србије спроводи Комисија за спровођење поступка отуђења моторног возила (у даљем тексту: Комисија).

Комисија спроводи поступак отуђења моторног возила, отвара и прегледа понуде, саставља Записник о јавном отварању и предлаже министру Министарстава спорта избор најповољнијег понуђача.

Упоређивање понуда извршиће се на основу понуђене цене.

 Неблаговремене и непотпуне понуде неће се разматрати.

 Са понуђачем чија је понуда изабрана као најповољнија биће закључен уговор.

 Изабрани понуђач за возило закључује уговор са Министарством спорта.

 Изабрани понуђач је дужан да за возило уплати понуђену цену, на жиро рачун 840-812121843-89 - Примања од продаје покретних ствари у корист нивоа Републике, по моделу 97 са позивом на 3160113800шифра плаћања је 290.

 Понуђачи чије су понуде одбијене као неприхватљиве, односно нису прошли у поступку отуђења моторног возила, обраћају се Министарству спорта, ради повраћаја уплаћеног износа на име депозита, након чега ће Министарство спорта извршити повраћај уплаћених средстава.

 Средства прибављена отуђењем покретних ствари су приход буџета Републике Србије.

 Све трошкове око преузимања, транспорта, као и све евентуалне порезе настале приликом реализације уговора сноси Купац.

 Изабрани понуђач дужан је да пун износ купопродајне цене, уплати у целости у року од 10 дана од дана закључења уговора, а возила преузме у року од 10 дана од извршене уплате на жиро рачун, приликом чега ће бити сачињени записници о преузимању.

 Записник о отварању понуда и Обавештење учесницима у поступку отуђења о избору најповољније понуде, биће објављени на интернет страници Министарства спорта – <https://www.mos.gov.rs/>, у року од 10 дана од дана отварања понуда.

 Понуђачи имају право да у року од 3 дана од дана објављивања Обавештења учесницима поступка на интернет страници <https://www.mos.gov.rs/>, изврше увид у понуде. Контакт адресе електронске поште за увид у понуде биће наведен у Обавештењу учесницима поступка.